
Ε Ρ Ω Τ Η Σ Η
Προς
Κύριο Υπουργό Υγείας

ΘΕΜΑ: «Προβλήματα της δημόσιας υγείας στην Κάσο»

Κύριε Υπουργέ,

Με αλλεπάλληλες Ερωτήσεις που κατέθεσα τους τελευταίους μήνες, είχα επισημάνει την ανάγκη άμεσης τοποθέτησης γιατρού στην Κάσο, προκειμένου να καλύπτονται οι ανάγκες δημόσιας υγείας των κατοίκων.
Το Υπουργείο και η 2η Υ.ΠΕ αντί να καλύψουν τη θέση, είχαν υιοθετήσει την πρακτική ολιγοήμερης απόσπασης ιατρού από το Κ.Υ. Καρπάθου. Προκειμένου να μην μείνει το νησί χωρίς γιατρό, με την Ερώτηση που είχα καταθέσει στις 11 Σεπτεμβρίου 2018 με αρ.πρ. 1407, είχα προτείνει την τοποθέτηση οπλίτη-ιατρού στο νησί, μετά από υποβολή αιτήματος του Υπουργείου Υγείας προς το Υπουργείο Άμυνας.
Τελικά, ο στρατεύσιμος ιατρός πήγε στην Κάσο, αλλά η ασυνεννοησία ανάμεσα στο Υπουργείο Άμυνας και το Υπουργείο Υγείας, που δεν είχαν συνυπογράψει την τοποθέτησή του, δημιούργησε πρόβλημα στον ιατρό, ο οποίος δεν μπορούσε να συνταγογραφήσει φάρμακα σε ασθενείς και ασφαλισμένους.
Το πρόβλημα αυτό λύθηκε πριν από δύο ημέρες, αλλά είναι ξεκάθαρο ότι η Κάσος δεν μπορεί να μείνει με ένα μόνο γιατρό, ο οποίος, μάλιστα, θα αποχωρήσει με τη λήξη της θητείας του.
Είναι χαρακτηριστικό ότι ο στρατεύσιμος γιατρός δεν μπορεί να πάρει άδεια, αλλά ούτε και να απουσιάσει για οποιοδήποτε λόγο από το νησί, λόγω της έλλειψης άλλου γιατρού.
Ακόμα και σε περιπτώσεις διακομιδής, δεν μπορεί να συνοδεύσει τους ασθενείς, με ό, τι κινδύνους ενέχει αυτό για την υγεία και την ασφάλειά τους.
Είναι απαραίτητο, επίσης, πέρα από την τοποθέτηση ιατρού στο νησί, να βελτιωθούν και οι κτιριακές εγκαταστάσεις στο Περιφερειακό Πολυδύναμο Ιατρείο Κάσου, που έχουν παραδοθεί στη φθορά του χρόνου.

Κατόπιν των ανωτέρω
Ερωτάται ο Κύριος Υπουργός

1. Εάν προτίθεται να προβεί στην τοποθέτηση δεύτερου ιατρού στην Κάσο για να καλυφθούν οι ανάγκες του νησιού και ιδιαίτερα οι ανάγκες συνοδείας ασθενών από γιατρό σε περιστατικά που χρήζουν διακομιδής.


Ο Ερωτών Βουλευτής

Μάνος Κόνσολας

